Il-Gvern ta' Robert Abela hu irresponsabbli li fetaħ l-istaġun tal-kaċċa. B'dan il-pass qed tkun mhedda l-kredibilità tal-miżuri tajba kollha li ttieħdu s'issa biex ikun evitat it-tixrid tal-coronavirus. Il-Pulizija li ser ikollhom jagħmlu r-ronda kontra l-abbuzi tal-kaċċaturi (madwar 40 pulizija) ser jittieħdu minn fuq xogħol ieħor li hu essenzjali, ewlieni fosthom dak li jkunu sorveljati dawk li qegħdin kwarantina. Mela kulħadd ingħata l-parir biex nibqgħu ġewwa, sakemm ma jkunx hemm il-bżonn li noħorġu. Allura dan mhux qżież li qed jinfetaħ l-istaġun tal-kaċċa fir-rebbiegħa f'dan il-mument partikolari? Kif issa nippretendu li l-bqija jsegwu d-direttivi tad-Dipartment tas-Saħħa u jibqgħu ġewwa? Mbagħad, wara kollox, jekk ma jkun ġara xejn li joħorġu l-kaċċaturi fil-kampanja x'iżommna jekk noħorgu aħna, l-bqija, dawk li ma naqblux mal-kaċċa fir-rebbiegħa? Xi jżommna milli noħorġu tlieta tlieta bid-distanza ta' żewġ metri l-bogħod minn xulxin biex nammiraw is-sbuħija tal-kampanja? Inkunu qed insegwu id-direttivi tad-Dipartiment tas-Saħħa. Mhux hekk? Hekk donnu jrid Robert Abela.